**П Р О Т О К О Л**

Днес, 10.07.2019 г. се проведе областен консултативен съвет по животновъдство за област Перник.

Консултативният съвет бе открит от директора на ОД „Земеделие“ – Перник г-жа Цветкова. Тя обяви и дневния ред на заседанието, както следва:

1.Дискусия, мнения и проблеми при прилагане на схемите за обвързана подкрепа за Кампания 2019 г.  (модулирана ставка, брой на допустимите за подпомагане животни по схемите, начин на доказване на реализация на продукцията, документите които се изискват в тази връзка и други).

Информация за подадени заявления по схемите – 2016 – 2019 година

2.Запознаване със сроковете и условията за получаване на държавната помощ  за закупуване или изграждане на  обекти за преработка и/или обработка на сурово мляко (минимандри).

3.Запознаване със сроковете и изискванията за получаване на държавната помощ за  „Инвестиции за закупуване на съоръжения за добив и съхранение на сурово мляко и съоръжения за изхранване на новородени животни с мляко“, по която приемът стартира от 3 юли 2019 г.

4.Информация относно стартиралия прием по подмярка 6.3 „ Стартова помощ за развитието на малки стопанства“ по ПРСР 2014-2020 г.

5.Обсъждане на предложенията за изменение на Наредба № 44/2006 г.

6.Запознаване с презентация на Дирекция „Животновъдство“ относно мерки, насочени за развитие на животновъдството по Програмата за развитие на селските райони 2014 – 2020 година.

 На заседанието присъстваха животновъди от общините Перник, Брезник, Радомир и Ковачевци, както и директора на ОД на ДФ „Земеделие“ – Перник, експерт от Териториалния офис на НССЗ – Перник, директорът и експерти от ОД „Земеделие“ – Перник.

 След предоставяне на информацията, съгласно темите от дневния ред, дискусията започна с коментара на директора на ДФ „Земеделие“ относно условията за получаване на държавната помощ „de minimis“ за ЕПЖ, ДПЖ и пчели: помощта се получава на базата на изготвени от ДФЗ списъци с лицата, подлежащи на подпомагане, които отговарят на условията, съгласно данните, постъпили в ИСАК от кампания Директни плащания 2018 г.

От животновъдите във връзка с проблемите, произтичащи от прилагането на Наредба № 26/2010 г. за специфичните изисквания за директни доставки на малки количества суровини и храни от животински произход, се изказа Цанко Станков от кв. Църква, Перник, който засегна проблема с честото вземане в стопанството на проби за масленост от млякото – двукратно за един месец. Не остава технологично време да се занимава с всичко – дали да отглежда животните, или да стои в помещението, където се съхранява млякото. С цел облекчаване на процедурата, г-н Станков, подкрепен и от останалите животновъди предлага, **да се вземат пробите от животновъдния обект един път месечно.**

Освен това под въпрос се поставя и обективността на получените резултати от пробите.

 Венцислав Евгениев – животновъд от с. Богданов дол, общ. Перник – коментира схемата за обвързано подпомагане на овце-майки и/или кози- майки като предложението е **женските животни на възраст от 12 до 24 месеца да подлежат на подпомагане, но да не се изисква доказване на реализация на мляко и/или приплоди от тях.**

 Олег Стаменов – овцевъд от с. Лесковец, общ. Перник засегна основно темата за овцете-майки под селекционен контрол. Предложението му **е да се увеличи възрастовата граница при отглеждане на автохтонни породи овце, от 7 на 9 години.** Средната продължителност на живот е около 10-12 години, което предполага, че животните могат да бъдат продуктивни до 9 години. Да остане доказването на продукция с мляко и/или приплоди в досегашните норми.

 Венцислав Евгениев предложи **определените за ремонт и увеличение на стадото приплоди** /родени в стадото, маркирани и оставени там/, **да се признаят за обвързана подкрепа** /реализирана продукция/. По досегашните правила, ако животните се продадат на друг животновъд за ремонт, се зачита за обвързана подкрепа, но ако останат в стадото – не.

 Олег Стаменов – предложи внесените отвън животни /говеда, овце/ да не получават субсидия за селекционна работа с тях, а само на глава животно. **С цел запазване на** **националния генофонд, да се подпомагат само българските породи животни, под селекционен контрол.**

 Коментар по Наредба № 26/2010 г. – **предложението е да се диференцират малките говедовъдни стопанства на такива от 5 до 9 крави; от 10 до 19 и от 20 до 49 крави, като се прилагат облекчени условия при регистрирането им по наредбата.**

 Във връзка с предложените промени в Наредба 44, пернишките животновъди предлагат **да се променят условията в подмярка „Пасторализъм“ към мярка 10 „Агроекология и климат“ по ПРСР 2014 -2020 година като в обхвата на мярката се включат всички пасища с надморска височина над 800 м.**

 С цел намаляване на административната тежест животновъдите предлагат **да има фиксирани срокове за проверките за кръстосано съответствие като те се провеждат в „мъртъв сезон“ за животновъдството,** след прибиране на фуражите от полето, т. е. – след 15.08. **Да се извършват по едно и също време от всички заинтересовани административни структури.**

Заседанието приключи със запознаване на присъстващите с презентацията на Дирекция „Животновъдство“ в МЗХГ.

**Протоколчик /секретар на ОКСЖ/: /п/**

*Е. Манолова – гл. директор на ГДАР, ОД „Земеделие“ – Перник*

*Тел. 0882 016 577*